## ПОКРАЈИНСКИ СЕКРЕТАРИЈАТ ЗА ОБРАЗОВАЊЕ, ПРОПИСЕ, УПРАВУ

## И НАЦИОНАЛНЕ МАЊИНЕ – НАЦИОНАЛНЕ ЗАЈЕДНИЦЕ

# **ИНФОРМАЦИЈА**

**О УПИСУ УЧЕНИКА У ПРВИ РАЗРЕД СРЕДЊИХ ШКОЛА**

**НА ТЕРИТОРИЈИ АУТОНОМНЕ ПОКРАЈИНЕ ВОЈВОДИНЕ**

**У ШКОЛСКОЈ 2016/2017. ГОДИНИ**

Нови Сад, новембар 2016. године

**УВОД**

Циљ ове информације јесте да прикаже реализацију уписа ученика у први разред средњих школа чији је оснивач Аутономна покрајина Војводина (у даљем тексту: АП Војводина) у школској 2016/2017. години, односно, да прикаже упис ученика у први разред средњег образовања и васпитања у АП Војводини.

Информација је израђена на основу: података које је Покрајински секретаријат за образовање, прописе, управу и националне мањине – националне заједнице (у даљем тексту: Секретаријат) прикупио од основних и средњих школа на територији АП Војводине; Одлуке о броју места за упис ученика у први разред средњих школа чији је оснивач АП Војводина у школској 2016/2017. години; Одлуке Министарства просвете, науке и технолошког развоја Републике Србије о упису ученика у средње школе за школску 2016/2017. годину; Конкурса за упис ученика у средњу школу за школску 2016/2017. годину (у даљем тексту: Конкурс).

Сагласно члану 32. тачка 4. и члану 35. став 1. Покрајинске скупштинске одлуке о Покрајинској влади („Службени лист АПВ”, број 37/2014), а у вези с чланом 34. став 1. тачка 3. Закона о утврђивању надлежности АП Војводине („Службени гласник РС”, број 99/2009 – Одлука УСРС – 67/2012), Покрајинска влада донела је Одлуку о броју места за упис ученика у први разред средњих школа чији је оснивач АП Војводина у школској 2016/2017. години.

Утврђивање броја места за упис ученика у средње школе врши се као поверен посао и Министарство просвете, науке и технолошког развоја Републике Србије објавило је јединствени конкурс за упис ученика у први разред средњих школа у школској 2016/2017. години.

Поступак утврђивања броја ученика за упис у први разред средњих школа, за школску 2016/2017. годину, Секретаријат је започео у децембру 2015. године, на основу захтева школа и мишљења локалних самоуправа.

У поступку утврђивања предлога одлуке, Секретаријат је тражио од јединица локалне самоуправе да се – ради усклађивања потреба својих средина са уписном политиком на нивоу АП Војводине – консултују са средњим школама на својој територији и размотре број ученика осмог разреда, реализацију прошлогодишњег плана уписа ученика у први разред средњих школа, потребе средине за одређеним занимањима, те да предложе план уписа ученика у први разред средњих школа за школску 2016/2017. годину, као и да предложе евентуалне измене у погледу увођења нових подручја рада и образовних профила.

Током марта 2016. године, Секретаријат је израдио предлог одлуке и упутио га на разматрање и усвајање Покрајинској влади, која је 30. марта 2016. године донела Одлуку о броју места за упис ученика у први разред средњих школа чији је оснивач АП Војводина у школској 2016/2017. години.

Поменутом одлуком, у средњим школама на територији АП Војводине предвиђен је упис **20.395** **редовних ученика** (14.965 места у 75 стручних школа – 3.890 места за трогодишње образовање и 11.075 места за четворогодишње образовање; 3.872 места у 25 гиманзија – у специјализованим гимназијама за обдарене ученике филолошке струке 192 места, а за обдарене ученике математичке струке 120 места; 448 места у 10 уметничких школа; 1.110 места у 11 мешовитих школа – у средњем стручном образовању предвиђено је 630 места – 150 места за трогодишње образовање и 480 места за четворогодишње образовање, док је за гимназијско образовање предвиђено 480 места).

Одлука Покрајинске владе послата је надлежном министарству на сагласност. Министарство није донело посебан акт о давању сагласности, већ је Одлука министра просвете, науке и технолошког развоја о упису ученика у средњу школу за школску 2016/2017. годину објављена заједно с Конкурсом за упис ученика у средње школе за школску 2016/2017. годину (у даљем тексту: Конкурс), у мају 2016. године, у специјалном броју Просветног прегледа који је био доступан основним и средњим школама.

Одлуком министра просвете, науке и технолошког развоја Републике Србије о упису ученика у средње школе за школску 2016/2017. годину, утврђен је број места за упис у први разред средњих школа на територији Републике Србије по школама, подручјима рада, образовним профилима, трајању образовања и по наставним језицима. Део ове одлуке који је у вези са школама чији је оснивач АП Војводина, разликује се од Одлуке Покрајинске владе о броју места за упис ученика у први разред средњих школа чији је оснивач АП Војводина у школској 2016/2017. години. Стога, наведена одлука Покрајинске владе није могла да буде објављена у „Службеном листу АП Војводине”.

Одлуком министра просвете, науке и технолошког развоја Републике Србије, посебно је регулисан упис кандидата који су седми или осми разред основне школе завршили у иностранству, као и начин вредновања општег успеха за кандидате који су шести разред основне школе завршили у иностранству.

Услови за упис, поступак избора кандидата, као и начин спровођења Конкурса били су саставни делови поменуте одлуке и објављени су у њему.

Конкурсом су дати услови за упис ученика, мерила и начин избора кандидата, календар уписа, посебни здравствени услови, потребна документа за упис ученика и преглед свих средњих школа у Републици Србији с планираним бројем места за упис ученика према подручју рада, трајању школовања и образовним профилима. Поред тога, посебно је назначен број места за упис ученика у школе које организују наставу на језицима националних мањина – националних заједница.

Ученици су полагали завршни испит који се састојао из три теста: тест из српског односно матерњег језика, тест из математике и комбиновани тест из природних и друштвених наука (биологија, географија, историја, физика и хемија).

Кандидати за упис у специјализоване школе, односно, специјализована одељења гимназија и уметничке школе, полагали су пријемни испит. Том приликом, проверавана су одређена знања стечена у претходном образовању, као и посебне способности кандидата, неопходне за одређену школу и образовни профил.

Календаром уписа прописани су услови и термини пријављивања ученика за упис, теримини полагања пријемног и завршног испита, као и термини уписа ученика у први разред средње школе за школску 2016/2017. годину.

1. **УПИС УЧЕНИКА У ПРВИ РАЗРЕД СРЕДЊИХ ШКОЛА**

**ЗА ШКОЛСКУ 2016/2017. ГОДИНУ**

На територији АП Војводине постоји **25 гимназијa** (општих и специјализованих), **75 стручних школа**, **11 мешовитих** **школа**, **десет уметничких школа** и **десет школа у којима се поред основног образовања за ученике са сметњама у развоју реализује и њихово средње образовање.**

Због специфичности уписа у школе за ученике са сметњама у развоју, ова Информација се бави само анализом реализације уписа ученика у гимназије, стручне школе, мешовите и уметничке школе.

Конкурсом Министарства просвете, науке и технолошког развоја Републике Србије и његовим допунама, одобреноје **19.913** местa за упис ученика, односно 482 места мање него у Одлуци о броју места за упис у први разред средњих школа чији је оснивач АП Војводина у школској 2016/2017. години, због потребе рационализације места за упис, односно због боље попуњености постојећих одељења.

За упис **18.100 ученика** у први разред средњих школа на територији АП Војводине у школској 2016/2017. години, који су у школској 2015/2016. години завршили **осми разред**, планиранo je **19.913 места**, односно **10,02% више места за упис** од броја ученика осмог разреда.

У **121 средњој школи у АП Војводини (гимназије, стручне школе, мешовите и уметничке),** у први разред средњих школа у школској 2016/2017. години **уписано** је **укупно 17.608 ученика,** што је **261 ученик више** него у претходној школској години или **1,5% више**. **Планирани упис остварен је са 88,42% (на планираних 19.913 места уписано је 17.608 ученика).**

Структура реализације плана уписа – према дужини трајања образовања:

|  |  |  |  |  |  |  |
| --- | --- | --- | --- | --- | --- | --- |
| Дужина трајања образовања | ПЛАНИРАНО | | | УПИСАНО | | |
| Бр. одељ. | Бр. уч. | План – од укупног броја места изражен у % | Бр. одељ. | Бр. уч. | Реализација – од укупно уписаних ученика изражена у % |
| Три  године | 134 | 4.035 | 20,26% | 135 | 3.270 | 18,57% |
| Четири године | 543 | 15.878 | 79,74% | 540 | 14.338 | 81,43% |
| Укупно | 677 | 19.913 | 100,00% | 675 | 17.608 | 100,00% |

У поређењу с претходном годином, планирано је и уписано за око 2% више ученика за трогодишње образовање, а за исто толико мање ученика планирано је и уписано за четворогодишње образовање.

Настава на два језика у првом разреду средњег образовања и васпитања реализује се у 37 школа (од тога, у 32 школе на српском и мађарском наставном језику, у две школе на српском и словачком језику, у две школе на српском и румунском језику и у једној школи на српском и русинском наставном језику), а настава на једном наставном језику реализује се у 81 школи (од тога, у 79 школа – на српском језику и у две школе – на мађарском наставном језику). У две средње школе, поред наставе на српском и мађарском језику, реализује се настава и на хрватском језику, а у једној средњој школи – поред наставе на српском и мађарском језику – реализује се настава и на словачком језику.

План уписа ученика у први разред средњих школа у АП Војводини, у којима се настава одржава на **српском језику,** реализован је са **91,29%**, што је за **1%** **више** него претходне школске године, јер је на планираних **17.437 места** у **593 одељења** уписано **15.918 ученика** у **591 одељење** (табела 1). У односу на прошлу школску годину, планирано је **240 места више** или 1,39%, а укупан **број уписаних ученика већи је за 369 или 2,37%**. Просечан број ученика у одељењу јесте око **27**.

У току 2015/2016. школске године, наставу на једном од **језика националних мањина – националних заједница – мађарском, словачком, румунском, русинском или хрватском** језику – похађало је **2.250 ученика осмог разреда (89 ученика више него прошле школске године)**, од којих је **1.690** **ученика** (**75,11%**) **наставило да се школује на језику националне мањине – националне заједнице** у средњој школи у школској 2016/2017. години (1,76% мање него прошле школске године).

План уписа ученика у први разред средњих школа у АП Војводини, у којима се настава изводи на **мађарском језику,** реализован је са **67,86%**, што је за **0,74% мање** него претходне школске године, јер је на планираних **2.206 места** у **75** одељења уписано **1.497 ученика** у **75 одељења** (табела 2). У поређењу с прошлом школском годином, **број уписаних ученика мањи** је **за 85**. Просечан број ученика у одељењу је око **20**.

Број ученика основних школа који су у **завршном (осмом) разреду** у школској 2015/2016. години похађали наставу на мађарском језику јесте **1.686** (49 ученика мање него претходне школске године), од којих је **1.497 ученика** или **88,79% наставило школовање на мађарском језику**, што је за **2,39% мање** него претходне школске године.

План уписа ученика у први разред средњих школа у АП Војводини, који наставу слушају на **словачком језику,** реализован је са **76,67%** (11,66% мање), јер је на планираних **120 места** у четири одељења уписано **92 ученика** у исти број одељења (табела 3). Планиран је исти број места за упис као претходне школске године, а **број уписаних ученика** **мањи је за 14**.

У основним школама, у школској 2015/2016. години, наставу на словачком језику похађало је **376 ученика** осмог разреда (17 ученика више него прошле школске године), од којих је **92 ученика** или **24,47% наставило школовање на словачком језику (5,06% мање ученика него претходне школске године наставило је школовање на словачком језику)**.

План уписа ученика у први разред средњих школа у АП Војводини, који похађају наставу на **румунском језику,** реализован је са **61,67**%, што је за **28,33% мање** него претходне школске године, јер јена **60 места** уписано **37 ученика** или **17 ученика мање** него прошле школске године (табела 4). Просечан број ученика у одељењу јесте 18.

Уосновним школама, у школској 2015/2016. години, наставу на румунском језику похађало је **106 ученика** **осмог разреда** (29 ученика мање него претходне школске године), од којих је **37 ученика** или **34,9% наставило школовање на румунском језику.** Изражено у процентима – **5,1% мање** ученика него прошле школске године наставило је школовање на румунском језику.

План уписа ученика у први разред средњих школа у АП Војводини, који похађају наставу на **русинском језику,** реализован је са **46,67%**, што је за **26,66% мање** него претходне школске године, јер је на планираних **30 места** уписано **14 ученика** (табела 5). У поређењу с прошлом школском годином, **број уписаних ученика мањи** је **за осам.**

Уосновним школама, у школској 2015/2016. години, наставу на русинском језику похађао је **51 ученик** **осмог разреда** (24 ученика мање него претходне школске године), од којих је **14 ученика** (**27,45%) наставило школовање на русинском језику**, што је за **1,88% мање** ученика који су наставили школовање него прошле школске године.

Из године у годину варира број ученика који похађају основну школу на русинском језику, али је уједначен проценат оних који настављају средње образовање на том наставном језику.

План уписа ученика у први разред средњих школа у АП Војводини, у којима се настава похађа на **хрватском језику,** реализован је са **83,33%**, јер је на планираних **60 места** уписано **50 ученика** (табела 6), што је 26,67% више него претходне школске године.

У основним школама, у школској 2015/2016. години, наставу на хрватском језику похађао је **31 ученик осмог разреда** (четири ученика мање него претходне школске године), **док се за средње образовање определило 50 ученика (161,29%),** дакле и ученици који нису похађали основну школу на хрватском језику.

У табели је приказан **број ученика припадника** **националних мањина – националних заједница,** који су након основног образовања **наставили школовање на неком од језика националне мањине – националне заједнице** у школској 2016/2017. години:

|  |  |  |  |  |  |  |  |
| --- | --- | --- | --- | --- | --- | --- | --- |
| Наставни језик | Осми разред 2015/2016. | Наставили школовање на матерњем језику школске 2016/2017.  (%) | | Трогодишње образовање | % од укупног броја уписаних ученика | Четворогодишње образовање | % од укупног броја уписаних |
| мађарски језик | 1.686 | 1.497 | 88,79% | 343 | 22,91% | 1.154 | 77,09% |
| словачки језик | 376 | 92 | 24,47% | … | … | 92 | 100% |
| румунски језик | 106 | 37 | 34,91% | … | … | 37 | 100% |
| русински језик | 51 | 14 | 27,45% | … | … | 14 | 100% |
| хрватски језик | 31 | 50 | 161,29% | ... |  | 50 | 100% |

Ове године је за неколико процената мање ученика него претходне школске године наставило школовање на мађарском, словачком, румунском и русинском језику, док је знатно више ученика наставило средње образовање на хрватском језику.

На мађарском наставном језику је за 2,68% више ученика уписано за трогодишња занимања а за исто толико мање ученика планирано је и уписано за четворогодишње образовање.

Следи графички приказ броја ученика који су након основног образовања на неком од језика националних мањина – националних заједница наставили школовање на том језику у школској 2016/2017. години:

У средњим школама на територији АП Војводине није организована настава на ромском језику – као језику националне заједнице.

У складу са Законом о средњој школи, ученици су обавезни да приликом уписа у први разред изаберу један од **изборних предмета** (*верска настава* или *предмет етичко-хуманистичког садржаја,* то јест *грађанско васпитање*).

Следећа табела представља преглед броја ученика на појединим наставним језицима, опредељених за сваки од изборних предмета:

|  |  |  |  |
| --- | --- | --- | --- |
| Наставни језик | Укупан број ученика у првом разреду | Број и проценат ученика опредељених за верску наставу | Број и проценат ученика опредељених за грађанско васпитање |
| српски | 15918 | 8079 – **50,75%** | 7839 – **49,25%** |
| мађарски | 1497 | 869 – **58,05%** | 628 – **41,95%** |
| словачки | 92 | 29 – **31,52%** | 63 – **68,48%** |
| румунски | 37 | 23 – **62,16%** | 14 – **37,84%** |
| русински | 14 | 9 – **64,29%** | 5 – **35,71%** |
| хрватски | 50 | 29 – **58%** | 21 – **42%** |

Ове школске године, у поређењу с претходном годином, већи број ученика који наставу похађају на српском језику определио се за похађање верске наставе. На мађарском, румунском, русинском и хрватском језику настављен је тренд већег броја ученика опредељених за верску наставу, док су се ученици који наставу похађају на словачком језику и ове школске године у знатно већем проценту определили за изучавање предмета етичко-хуманистичког садржаја тј. грађанско васпитање.

**2.** **УПИС УЧЕНИКА У ПРВИ РАЗРЕД СРЕДЊИХ ШКОЛА У**

## ТРОГОДИШЊЕМ ТРАЈАЊУ

У АП Војводини у **75 средњих школа** уписани су ученици у први разред **трогодишњег образовања** за образовне профиле **11 подручја рада.** Трогодишње образовање организовано је на српском и мађарском наставном језику.

**Упис** ученика у први разред **трогодишње школе** **реализован** је **са 81,04% (5,85% више него претходне године,** боља реализација уписа, више попуњених места**)**, јер је на **4.034 места** уписано **3.270 ученикa**, распоређених у **135 одељења**. Просечан број ученика у одељењу је око 24. У односу на претходну школску годину, за трогодишње образовање планирано је **450 места више** или **12,55%**, а уписано је **597 ученика** или **22,33% више**.

План уписа ученика у школе на **српском наставном језику** остварен је са **83,75% (5,97% више него претходне године),** јер је на планираних **3.495 места** уписано **2.927 ученика.** У поређењу с претходном школском годином, за 472 ученика (15,61%) повећан је број планираних места за упис, а за 574 или 24,39% повећан је број уписаних ученика.

У школама у којима се настава реализује на **мађарском језику**, упис је остварен са **63,52%** (6,38% више него претходне године), будући да су на планираних **540 места** уписана **343 ученика.** У односу на претходну школску годину, број планираних места мањи је за 20 или 3,57%, а број уписаних ученика већи је за 23 или 7,19%.

У АП Војводини, **по подручјима рада**, за **трогодишње** **образовање** уписано је:

|  |  |  |  |  |  |  |  |
| --- | --- | --- | --- | --- | --- | --- | --- |
| Подручје рада | ПЛАНИРАНО | | | УПИСАНО | | | |
| српски | Језик националне  мањине (мађарски) | укупно | српски | Језик националне  мањине (мађарски) | укупно | Реализација уписа |
| Пољопривреда, производња и  прерада хране | 555 | 60 | 615 | 389 | 38 | 427 | 69,43% |
| Шумарство и  обрада дрвета | 120 | ... | 120 | 60 | ... | 60 | 50% |
| Машинство и  обрада метала | 750 | 150 | 900 | 645 | 109 | 754 | 83,78% |
| Електротех-  ника | 210 | 60 | 270 | 177 | 11 | 188 | 69,63% |
| Текстилство и  кожарство | 30 | ... | 30 | 26 | ... | 26 | 86,67% |
| Геодезија и  грађевинарство | 60 | ... | 60 | 31 | ... | 31 | 51,67% |
| Саобраћај | 300 | 30 | 330 | 307 | 34 | 341 | 103,33% |
| Трговина, угоститељство и туризам | 930 | 150 | 1.080 | 824 | 108 | 932 | 86,29% |
| Хемија, неметали и графичарство | 30 | ... | 30 | 18 | ... | 18 | 60% |
| Личне услуге | 420 | 60 | 480 | 356 | 36 | 392 | 81,67% |
| Здравство и  социјална заштита | 60 | 30 | 90 | 62 | 7 | 69 | 76,67% |
| Геологија, рударство и металургија | 30 | ... | 30 | 32 | ... | 32 | 106,67% |
| Укупно | 3.495 | 540 | 4.035 | 2.927 | 343 | 3.270 | 81,04% |

У поређењу с претходном годином, планирано је и уписано више ученика на знатно више места у подручју рада пољопривреда, производња и прерада хране.

Више места планирано је и за личне услуге, као и у шумарству.

У подручју рада машинство знатно је бољи упис ученика него претходних година, а у поручју рада хемија, након више година, опет је планирано одељење за занимање у трогодишњем трајању.

**Дуални принцип образовања,** који подразумева образовање у школи и на радном месту, односно неколико дана у недељи обуку ученика на радном месту у предузећу, уведен је за трогодишња занимања у машинству (бравар-заваривач, индустријски механичар) и у електротехници (електричар). Интересовање ученика за овај модел образовања је велико и сва планирана места (**180 места**) су попуњена, што је допринело повећању реализације уписа ученика у поменутим подручјима рада. Пет одељења су уписана на српском наставном језику и једно одељење на мађарском језику. Министарство припрема програме за увођење дуалног принципа образовања и у другим подручјима рада.

3. **УПИС УЧЕНИКА У ПРВИ РАЗРЕД СРЕДЊИХ ШКОЛА У**

## ЧЕТВОРОГОДИШЊЕМ ТРАЈАЊУ

На територији АП Војводине у **121 средњој школи** уписани су ученици у први разред за образовне профиле са четворогодишњим трајањем у гимназије, стручне школе, мешовите и уметничке школе. Планирани су образовни профили 13 подручја рада.

Ученицима је дата могућност да наставу похађају на **српском језику** или на **мађарском**, **словачком**, **румунском**, **русинском** и **хрватском** **језику**.

**Упис** ученика у средње школе за **четворогодишње школовање** **реализован** је са **90,30%**, јер је на планираних **15.878 места** уписано **14.338 ученика** који су распоређени у **540 одељења**. Просечан број ученика у одељењу јесте око **26**.

У односу на претходну школску годину, за упис је планирано **310 места мање**, а **број** **уписаних ученика** **мањи** је **за** **336. Проценат реализације** плана уписа ученика је исти као и претходне године.

План уписа ученика у школама на **српском језику** остварен је са **93,17%**, јер је на планирана **13.942 места** уписан **12.991 ученик**. **Реализација уписа** је иста као прошле школске године, будући да је **број** планираних **места мањи за 230** и **број** уписаних **ученика мањи за 205**.

У школама у којима се настава изводи на **мађарском језику**, упис је остварен са **69,27%**, јер је на планираних **1.666 места** уписно **1.154 ученика**. Реализација уписа је мања за 3,01% у односу на прошлу школску годину.

У школама у којима се настава изводи на **словачком језику**, упис је остварен са **76,67%,** што је за **11,66% више** него прошле школске године, јер је на планираних **120 места** (као и претходне године) уписано **92 ученика** (14 ученика мање него претходне школске године).

У школама у којима се настава изводи на **румунском језику** упис је остварен са **61,67%**, јер је на планираних **60 места** уписано **37 ученика (**17 ученика мање него прошле школске године**)**.

У школи у којој се настава изводи на **русинском језику,** упис је остварен са **46,67%**, јер је на планираних **30 места** уписано **14 ученика**. У односу на претходну школску годину, уписано је **осам ученика мање**.

У школи у којој се настава изводи на **хрватском језику,** упис је остварен са **83,33%**, јер је на планираних **60 места** уписано **50 ученика** (16 ученика више него прошле школске године).

У поређењу с прошлом школском годином, план и реализација уписа на српском наставном језику једнаки су прошлогодишњим, док је мања реализација уписа била на мађарском, словачком, румунском и русинском језику. На хрватском наставном језику ове године уписало се више ученика него раније.

У АП Војводини, по подручјима рада, у **четворогодишњем** образовању уписано је:

|  |  |  |  |  |  |  |  |
| --- | --- | --- | --- | --- | --- | --- | --- |
| Подручје рада | ПЛАНИРАНО | | | УПИСАНО | | | |
| српски | Језик националне  мањине | укупно | српски | Језик националне  мањине | укупно | Реализација уписа |
| Гимназија | 3.784 | 548 | 4.332 | 3.559 | 378 | 3.937 | 90,88% |
| Пољопривреда, производња и прерада хране | 1.070 | 240 | 1.310 | 836 | 122 | 958 | 73,13% |
| Шумарство и обрада дрвета | 220 | 30 | 250 | 192 | 17 | 209 | 83,6% |
| Машинство и обрада метала | 1.020 | 150 | 1.170 | 915 | 123 | 1.038 | 88,72% |
| Електротехника | 1.524 | 228 | 1.752 | 1.474 | 176 | 1.650 | 94,18% |
| Хемија, неметали и графичарство | 930 | 90 | 1.020 | 828 | 40 | 868 | 85,09% |
| Текстилство и кожарство | 240 | 30 | 270 | 174 | 8 | 182 | 67,41% |
| Геодезија и грађевинарство | 384 | 60 | 444 | 367 | 32 | 399 | 89,86% |
| Саобраћај | 720 | 30 | 750 | 700 | 29 | 729 | 97,2% |
| Трговина, угоститељство и туризам | 570 | 30 | 600 | 565 | 25 | 590 | 98,33% |
| Економија, право и администрација | 2.010 | 210 | 2.220 | 1.903 | 169 | 2.072 | 93,33% |
| Здравство и социјална заштита | 1.050 | 210 | 1.260 | 1.119 | 185 | 1.304 | 103,49% |
| Култура, уметност и јавно  информисање | 420 | 80 | 500 | 359 | 43 | 402 | 80,4% |
| Укупно | 13.942 | 1.936 | 15.878 | 12.991 | 1.347 | 14.338 | 90,13% |

Као и претходних година, највише места за упис предвиђено је за гимназијско образовање – 4.332 места. У стручним и мешовитим школама, као и претходне школске године, највише места планирано је за подручје рада: економија, право и администрација (2.220 места), електротехника (1.752 места), пољопривреда, производња и прерада хране (1.310 места), здравство и социјална заштита (1.260 места) и машинство и обрада метала (1.170 места), док је упис ученика бољи у машинству, а слабији у пољопривреди и економији.

Највише слободних места остало је у подручјима рада текстилство и кожарство (реализација уписа је 67,41%) и пољопривреда, производња и прерада хране (73,13%).

**\* \* \***

**Разлика у броју уписаних ученика** у први разред средњих школа за школску 2015/2016. и 2016/2017. годину дата је у следећој табели.

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
| Наставни језик | **Шк. 2015/2016. год.** | | | **Шк. 2016/2017. год.** | | | **Разлика** | | |
| 3 год. | 4 год. | укупно | 3 год. | 4 год. | укупно | 3 год. | 4 год. | укупно |
| српски језик | 2.353 | 13.196 | 15.549 | 2.927 | 12.991 | 15.918 | +574 | -205 | +369 |
| мађарски језик | 320 | 1.262 | 1.582 | 343 | 1.154 | 1.497 | +23 | -108 | -85 |
| словачки језик |  | 106 | 106 |  | 92 | 92 |  | -14 | -14 |
| румунски језик |  | 54 | 54 |  | 37 | 37 |  | -17 | -17 |
| русински језик |  | 22 | 22 |  | 14 | 14 |  | -8 | -8 |
| хрватски језик |  | 34 | 34 |  | 50 | 50 |  | +16 | +16 |
| укупно: | 2.673 | 14.674 | 17.347 | 3.270 | 14.338 | 17.608 | +597 | -336 | 261 |

**\* \* \***

На основу прегледа броја ученика уписаних у први разред средње школе у протеклих **пет година**, по наставним језицима и школским годинама, стање је следеће.

|  |  |  |  |  |  |
| --- | --- | --- | --- | --- | --- |
| Наставни језик | **Шк. 2012/2013. год.** | **Шк. 2013/2014. год.** | **Шк. 2014/2015. год.** | **Шк. 2015/2016. год.** | **Шк. 2016/2017. год.** |
| укупно | укупно | укупно | укупно | укупно |
| српски језик | 17.806 | 15.726 | 14.982 | 15.549 | 15.918 |
| мађарски језик | 1.945 | 1.679 | 1.544 | 1.582 | 1.497 |
| словачки језик | 112 | 100 | 103 | 106 | 92 |
| румунски језик | 46 | 49 | 57 | 54 | 37 |
| русински језик | 18 | 11 | 13 | 22 | 14 |
| хрватски језик | 34 | 40 | 34 | 34 | 50 |
| укупно | 19.961 | 17.605 | 16.733 | 17.347 | 17.608 |

Тренд повећања броја уписаних ученика наставља се и ове школске године и износи 1,5%. У односу на пре две године, број уписаних ученика већи је за 5,23%.

Кретање броја ученика у петогодишњем периоду, према језику образовно-васпитног рада, приказују следећи графикони:

**4. УПИС УЧЕНИКА У ПРВИ РАЗРЕД ПРИВАТНИХ СРЕДЊИХ ШКОЛА НА**

**ТЕРИТОРИЈИ АП ВОЈВОДИНЕ**

На територији АП Војводине постоји 20 приватних средњих школа за које је Секретаријат утврдио да испуњавају услове у погледу простора, опреме, наставних средстава и потребног броја наставника за почетак рада и обављање делатности средњег образовања и васпитања.

Податке о уписаним ученицима у школској 2016/2017. години доставило је 13 школа. Према достављеним подацима, у први разред уписано је 252 редовна ученика (21 ученик мање него претходне школске године), што је 1,43% од укупног броја ученика првог разреда средњег образовања (као и претходне школске године). Такође, наставља се тренд да највише уписаних ученика има у подручју рада – здравство и социјална заштита (129) и гимназијско образовање (88), а затим економија, право и администрација (15). Наведени број ученика није се значајно променио. У први разред приватних средњих школа уписују се и ванредни ученици старији од 17 година, као и ученици који су започели па прекинули образовање у другим средњим школама.

Упис редовних ученика у први разред у приватним средњим школама у школској 2016/2017. години, реализован је у следећим подручјима рада: гимназија; економија, право и администрација; здравство и социјална заштита; трговина, угоститељство и туризам; саобраћај; личне услуге.

Наведена квота није обухваћена Одлуком о броју места за упис ученика у први разред средњих школа, чији је оснивач АП Војводина у школској 2016/2017. години, будући да Покрајинска влада утврђује само број места за упис ученика у први разред средњих школа чији је оснивач АП Војводина. Међутим, информација о могућностима и реализацији уписа ученика у приватне средње школе на територији АП Војводине може се сматрати значајном за Покрајинску владу.

**\* \* \***

**На основу изложеног, може се констатовати**:

1. Планирани **број места** за упис ученика у први разред средњих школа у школској 2016/2017. години у АП Војводини **већи** је од броја ученика завршног разреда основних школа **за 10,02%** (у осмом разреду било је укупно 18.100 ученика, а планом уписа предвиђено је 19.913 места). У односу на претходну школску годину, број ученика осмог разреда већи је за 117, а планирано је 140 места више за упис.
2. Планирани упис ученика у први разред средње школе реализован је са **88,42% – на 19.913 места уписано је 17.608 ученика,** с тим што је **у трогодишњим школама** план уписа реализован са **81,04%,** а **у четворогодишњим** **школама** са **90,30%.** У поређењу с претходном школском годином, **реализација плана уписа** ученика **већа** је **за 5,85% за трогодишње образовне профиле,** док је за четворогодишње иста као претходне године. Највећи број ученика је у гимназијама, економији и електротехници, а затим у здравству, машинству и пољопривреди. Знатно је више уписаних ученика за трогодишње образовање у пољопривреди и личним услугама, а затим у подручју машинства и електротехнике.
3. У средњим школама у којима се настава изводи **на српском језику**, **упис** ученика **реализован** је са **91,29%**, што је за **0,87%** **више** у односу на претходну школску годину, јер је на планираних 17.437 места у 593 одељења уписано 15.918 ученика у 591 одељење (табела 1) – уписано **369 ученика** (2,37%) **више**.
4. У средњим школама у којима се настава изводи **на мађарском језику, упис** ученика **реализован** је са **67,86%**, што је за **0,74%** **мање** него претходне године, јер је на планираних 2.206 места у 75 одељења уписано 1.497 ученика у 75 одељења (табела 2) – уписано **85 ученика** (5,37%) **мање**.
5. У средњим школама у којима се настава изводи **на словачком језику,** **упис** је **реализован** са **76,67% или 11,66% мање** у односу на претходну годину, јер је на планираних 120 места у четири одељења уписано 92 ученика у четири одељења (табела 3) – уписано **14 ученика** (2,91%) **мање**.
6. У средњим школама у којима се настава изводи **на румунском језику, упис** је **реализован** са **61,67% или 28,33% мање** у односу на претходну годину, јер је на планираних 60 места уписано 37 ученика (табела 4) – уписано **17 ученика** (31,48%) **мање**.
7. У средњој школи у којој се настава изводи **на русинском језику,** **упис** је **реализован** са **46,67% или 26,66% мање** него претходне године, јер је на планираних 30 места уписано 14 ученика (табела 5) – уписано **осам ученика** (36,36%) **мање**.
8. У средњој школи у којој се настава изводи **на хрватском језику,** **упис** је **реализован** са **83,33%**, јер је на планираних 60 места уписано 50 ученика (табела 6) ) – уписано **16 ученика** (47,06%) **више**.
9. **Настава на два језика** реализује се у **36 средњих школа** (у 31 – на српском и мађарском језику, у две – на српском и словачком језику, у две – на српском и румунском језику и у једној – на српском и русинском језику), док се **настава на једном језику** реализује у **81 школи** (у 79 на српском и у две на мађарском језику). **У три школе** **настава** се реализује **на три језика:** у две школе на српском, мађарском и хрватском језику и у једној школи на српском, мађарском и словачком језику.
10. У току 2015/2016. школске године, наставу на језицима националних мањина –националних заједница похађало је **2.250 ученика осмог разреда**, од којих је **1.690 ученика** (**75,11%**) **наставило да се школује** на неком од језика националних мањина – националних заједница и у средњој школи у школској 2016/2017. години, што је **1,76% мање** него претходне школске године.
11. Од укупно **20 регистрованих приватних средњих школа на територији АП Војводине**, на основу достављених података од 13 приватних средњих школа на територији АП Војводине, уписано је **252 редовна ученика** у шест подручја рада, што је (као и претходне године) 1,43% од укупног броја ученика првог разреда средњег образовања.

ПРЕДЛОГ

Покрајинска влада, на ......... седници одржаној ......... 2016. године, размотрила је **ИНФОРМАЦИЈУ О УПИСУ УЧЕНИКА У ПРВИ РАЗРЕД СРЕДЊИХ ШКОЛА ЗА ШКОЛСКУ 2016/2017. ГОДИНУ У АУТОНОМНОЈ ПОКРАЈИНИ ВОЈВОДИНИ** и д о н е л а је следеће

# З А К Љ У Ч К Е

1. Усваја се Информација о упису ученика у први разред средњих школа на територији Аутономне покрајине Војводине у школској 2016/2017. години.
2. Задужује се Покрајински секретаријат за образовање, прописе, управу и националне мањине – националне заједнице, приликом планирања уписа ученика у први разред средњих школа за школску 2017/2018. годину, да усклађује планирани број места по подручјима рада и образовним профилима с потребама локалне заједнице, тржишта рада и стратегије привредног развоја АП Војводине и с бројем ученика завршних – осмих разреда у основним школама АП Војводине.
3. Информацију о упису ученика у први разред средњих школа на територији АП Војводине у школској 2016/17. години са ЗАКЉУЧЦИМА, доставити Oдбору за образовање и науку и Одбору за националну равноправност Скупштине Аутономне покрајине Војводине, ради разматрања и Покрајинском секретаријату за образовање, прописе, управу и националне мањине – националне заједнице.

## П Р И Л О З И